b"\n_START_ARTICLE_\nAbigail Breslin\n_START_SECTION_\nZgodnje in zasebno \xc5\xbeivljenje\n_START_PARAGRAPH_\nAbigail Kathleen Breslin se je rodila v New York Cityju, New York, Zdru\xc5\xbeene dr\xc5\xbeave Amerike, kot h\xc4\x8di Kim, ki do danes ostaja njena mened\xc5\xbeerka, in Michaela Breslina, konzula in ra\xc4\x8dunalni\xc5\xa1kega programerja. Njeni stari star\xc5\xa1i, Catherine in Lynn Blecker, so doma iz New Jerseyja, zdaj pa \xc5\xbeivijo v Lancaser Countyju, Pensilvanija. Ima dva starej\xc5\xa1a brata: Ryana in Spencerja, ki sta tudi igralca. Z dru\xc5\xbeino, ki so jo njeni stari star\xc5\xa1i opisali kot\xc2\xa0\xc2\xbbzelo tesno povezano,\xc2\xab\xc2\xa0\xc5\xbeivi v New Yorku. Ime je dobila po prvi dami ZDA, Abigail Adams.\n_START_SECTION_\nZa\xc4\x8detek kariere (1999\xe2\x80\x932003)\n_START_PARAGRAPH_\nAbigail Breslin je s svojo kariero pri\xc4\x8dela pri treh letih, ko je zaigrala v reklami za podjetje Toys\xc2\xa0\xc2\xbbR\xc2\xab\xc2\xa0Us. Zatem se je redno pri\xc4\x8dela pojavljati v raznih reklamah. Nato je zaigrala \xc5\xa1e v televizijskih serijah Hack in Moja super sestra._NEWLINE_Abigail Breslin je prvi\xc4\x8d pritegnila pozornost javnosti \xc5\xbee s svojim filmskim prvencem, filmom Znamenja, ki ga je re\xc5\xbeiral M. Night Shyamalan. V filmu je zaigrala Bo Hess, h\xc4\x8derko glavnega lika, Grahama Hessa (Mel Gibson). Film Znamenja je s strani kritikov prejel v glavnem pozitivne ocene, pa tudi finan\xc4\x8dno je bil precej uspe\xc5\xa1en, saj je zaslu\xc5\xbeil ve\xc4\x8d kot 408 milijonov $. Tudi nastop Abigail Breslin v filmu so pohvalili. David Ansen iz revije Newsweek je napisal, da je skupaj s svojim soigralcem Roryjem Culkinom,\xc2\xa0\xc2\xbbnastopila kar grozljivo naravno in prefinjeno.\xc2\xab\n_START_SECTION_\nPreboj (2004\xe2\x80\x932007)\n_START_PARAGRAPH_\nLeta 2004 je Abigail Breslin zaigrala v filmu Helenca na prevzgoji, kjer je nastopila ob Kate Hudson, Hayden Panettiere in svojemu bratu, Spencerju. Film je s strani kritikov prejel v glavnem negativne ocene. Ob svojem bratu Spencerju je zaigrala tudi v manj\xc5\xa1i vlogi v filmu Princeskin dnevnik 2: Kraljevska zaroka. V neodvisnem filmu Keane je zaigrala Kiro Bedik, mlado dekle, ki se \xc4\x8dez film spominja, kako psihi\xc4\x8dno moten protagonist William Keane (Damian Lewis) zlorablja svojo h\xc4\x8derko. Film Keane se je za kratek \xc4\x8das predvajal tudi v kinematografih in po svetu zaslu\xc5\xbeil komaj 394.390 $, a kritiki so pohvalili tako film kot nastop Abigail Breslin v slednjem. Meghan Keane iz revije The New York Sun je napisala, da so bili\xc2\xa0\xc2\xbbprizori med g. Lewisom in o\xc4\x8darljivo krhko Kiro, ki jo je popolno zaigrala gd\xc4\x8d. Breslin, v filmu zajamejo vse, kar je potrebno za uspe\xc5\xa1nico.\xc2\xab_NEWLINE_Abigail Breslin je svoj preboj do\xc5\xbeivela leta 2006, ko je zaigrala v filmu Na\xc5\xa1a mala mis. V filmu je zaigrala Olive Hoover, tekmovalko na lepotnem tekmovanju, najmlaj\xc5\xa1o \xc4\x8dlanico zme\xc5\xa1ane dru\xc5\xbeine, ki je z avtodomom od\xc5\xa1la na popotovanje po dr\xc5\xbeavi. Ko so jo za vlogo izbrali, je bila stara komaj \xc5\xa1est let, a preden so film pri\xc4\x8deli snemati, so minila \xc5\xa1e \xc5\xa1tiri leta. Njena soigralca, Greg Kinnear in Alan Arkin, sta v ve\xc4\x8d intervjujih omenila, da ju je\xc2\xa0\xc2\xbbpresenetila njena resnost in predanost med snemanjem.\xc2\xab Filmu Na\xc5\xa1a mala mis so kritiki dodeljevali v glavnem pozitivne ocene, pa tudi komericalno je bil precej uspe\xc5\xa1en, saj je po svetu zaslu\xc5\xbeil ve\xc4\x8d kot 100 milijonov $. Njen nastop v filmu so izredno hvalili; Claudia Puig iz revije USA Today je, na primer, napisala:\xc2\xa0\xc2\xbb\xc4\x8ce bi Olive zaigrala katera koli druga igralka, na nas \xc5\xa1e zdale\xc4\x8d ne bi vplivala tako mogo\xc4\x8dno.\xc2\xab Abigail Breslin je za svoj nastop v filmu prejela nominaciji za nagrade Screen Actors Guild Award in oskarja v kategoriji za\xc2\xa0\xc2\xbbnajbolj\xc5\xa1o stransko igralko,\xc2\xab\xc2\xa0s \xc4\x8dimer je postala \xc4\x8detrta najmlaj\xc5\xa1a igralka, nominirana za oskarja v tej kategoriji. Njen soigralec, Alan Arkin, ni \xc5\xbeelel, da bi nagrado dobila, saj naj bi bila\xc2\xa0\xc2\xbb\xc5\xbee tako dele\xc5\xbena prevelike pozornosti\xc2\xab\xc2\xa0in bi\xc2\xa0\xc2\xbbmorala imeti \xc5\xa1e nekaj otro\xc5\xa1tva.\xc2\xab_NEWLINE_\xc4\x8ceprav je tistega leta oskarja v kategoriji za\xc2\xa0\xc2\xbbnajbolj\xc5\xa1o stransko igralko\xc2\xab\xc2\xa0prejela Jennifer Hudson, ji ga je na podelitvi 25. februarja 2007 skupaj z igralcem Jadenom Smithom podelila Abigail Breslin. Tistega leta je sodelovala tudi pri Disneyjevem letnem praznovanju za milijon sanj. Annie Leibovitz je posnela fotografijo nje v vlogi Fire in Julie Andrews v vlogi modre vile iz Ostr\xc5\xbeka. 27. oktobra 2007 je Abigail Breslin v New York Cityju nastopila v svoji prvi gledali\xc5\xa1ki igri, Right You Are (If You Think You Are), ki so jo izvajali v gledali\xc5\xa1\xc4\x8du Guggenheim. Poleg nje so v igri zaigrali \xc5\xa1e Cate Blanchett, Dianne Wiest, Natalie Portman in Peter Sarsgaard. Leta 2007 je zasedla osmo mesto na Forbesovi lestvici\xc2\xa0\xc2\xbbHollywoodski najbolje pla\xc4\x8dani mladi zvezdniki,\xc2\xab\xc2\xa0saj je v letu 2006 zaslu\xc5\xbeila 1,5 milijonov $._NEWLINE_Leta 2007 je Abigail Breslin zaigrala v romanti\xc4\x8dni komediji Ljubezenski recept, v katerem je zaigrala Zoe Armstrong, ne\xc4\x8dakinjo uspe\xc5\xa1ne kuharice Kate Armstrong (Catherine Zeta-Jones). Film je s strani kritikov prejel v glavnem negativne ocene, a je bil z 92 milijoni $, ki jih je zaslu\xc5\xbeil po svetu, komercialno izredno uspe\xc5\xa1en. Roger Ebert je o njenem nastopu v filmu napisal:\xc2\xa0\xc2\xbb[Abigail Breslin] ima veliko \xc5\xa1irine in sposobnosti, a dali so ji vlogo, v kateri deluje kot lutka.\xc2\xab\n_START_SECTION_\nMy Sister's Keeper in zdaj\xc5\xa1nji projekti (2008 - danes)\n_START_PARAGRAPH_\nLeta 2008 je Abigail Breslin zaigrala v romanti\xc4\x8dni komediji Definitely, Maybe, kjer je imela vlogo h\xc4\x8derke pred kratkim lo\xc4\x8denega o\xc4\x8deta (Ryan Reynolds). Filmu Definitely, Maybe so kritiki dodelili v glavnem pozitivne ocene; Steven Rea iz revije The Philadelphia Inquirer pa je o njenem nastopu napisal:\xc2\xa0\xc2\xbb[Abigail Breslin] je zaskrbljujo\xc4\x8de lu\xc5\xa1tkana - ampak to omili s svojim resnim igranjem.\xc2\xab Istega leta je poleg Jodie Foster zaigrala tudi v filmu Otok male Nim. V filmu je zaigrala vlogo Nim Rusoe, mladega dekleta, ki samo \xc5\xbeivi na osamljenem tropskem otoku. Film Otok male Nim je s strani kritikov prejel me\xc5\xa1ane ocene, a finan\xc4\x8dno je bil izredno uspe\xc5\xa1en, saj je po svetu zaslu\xc5\xbeil ve\xc4\x8d kot 100 milijonov $. Tistega leta je zaigrala tudi v filmu Kit Kittredge: An American Girl, kjer je zaigrala glavno junakinjo, Kit Kittredge. Film je temeljil na liniji lutk, knjig in dodatkov American Girl, katere obo\xc5\xbeevalka je Abigail Breslin, producirala pa ga je Julia Roberts. Film Kit Kittredge: An American Girl je s strani kritikov prejemal v glavnem pohvale s strani kritikov, a bil je komercialno neuspe\xc5\xa1en, saj je po svetu zaslu\xc5\xbeil le 17 milijonov $. Njen nastop v filmu so filmski kritiki sicer v glavnem hvalili; Joe Morgenstern iz revije The Wall Street Journal je, na primer, napisal, da\xc2\xa0\xc2\xbbfilm s prenatrpano zgodbo prena\xc5\xa1a z neverjetno milino.\xc2\xab_NEWLINE_Leta 2009 je Abigail Breslin ob Cameron Diaz in Sofiji Vassilievi zaigrala v filmu My Sister's Keeper, v katerem je imela vlogo Anna Fitzgerald, mlade deklice, ki so jo njeni star\xc5\xa1i spo\xc4\x8deli zato, da bi bila donorka svoje sestre, Kate, ki se bori z levkemijo. Vlogi Anne in Kate sta na za\xc4\x8detku pripadali Elle in Dakota Fanning; kakorkoli \xc5\xbee, Dakota Fanning si za vlogo ni \xc5\xbeelela pobriti glave, zato sta lika nazadnje upodobili Abigail Breslin in Sofia Vassilieva. Film My Sister's Keeper je s strani kritikov prejel me\xc5\xa1ane ocene, a z 95 milijoni zaslu\xc5\xbeenih $ po svetu je bil komercialno izredno uspe\xc5\xa1en. James Berardinelli je napisal, da Abigail Breslin in Sofia Vassilieva v filmu prika\xc5\xbeeta\xc2\xa0\xc2\xbbnaravno vez, ki jo stkejo le redke sestre, in nobena ne pretirava z igranjem.\xc2\xab_NEWLINE_Istega leta je Abigail Breslin zaigrala v grozljivi komediji Dobrodo\xc5\xa1li v de\xc5\xbeeli zombijev, kjer je imela vlogo Little Rock. Re\xc5\xbeiser filma, Ruben Fleischer je dejal, da je \xc5\xbee od nekdaj\xc2\xa0\xc2\xbbsanjal, da bi za vlogo dobil Abigail Breslin.\xc2\xab Film je s strani kritikov prejel v glavnem pozitivne ocene in bil tudi finan\xc4\x8dno uspe\xc5\xa1en, saj je zaslu\xc5\xbeil ve\xc4\x8d kot 102 milijonov $._NEWLINE_Februarja 2010 je Abigail Breslin prvi\xc4\x8d zaigrala na Broadwayju; v gledali\xc5\xa1ki igri The Miracle Worker je namre\xc4\x8d zaigrala Helen Keller. Igro so uprizarjali v gledali\xc5\xa1\xc4\x8du Circle in the Square. Abigail Breslin je dejala, da ji je bilo v \xc4\x8dast igrati Helen Keller, saj naj bi bila ena od njenih\xc2\xa0\xc2\xbbnajve\xc4\x8djih junakinj.\xc2\xab Zveza mladih gluhih in slepih umetnikov je kritizirala ustvarjalce igre, ker za igralko, ki je upodobila Helen Keller, niso izbrali gluhe ali slepe osebe. Glavni producent igre, David Richenthal, je njihovo izbiro branil, reko\xc4\x8d da so potrebovali poznano igralko:\xc2\xa0\xc2\xbbNaivno je verjeti, da bo\xc5\xa1 v tem \xc4\x8dasu lahko razprodal ponovno uprizoritev neke igre samo zaradi dobre produkcije in mo\xc5\xbenosti odkritja nepoznane igralke, za katero bi ta igra lahko predstavljala preboj.\xc2\xab Za njeno zamenjavo so izbrali slepo igralko Kyro Siegel. Nastop Abigail Breslin v gledali\xc5\xa1ki igri so kritiki v glavnem hvalili; Frank Scheck iz revije The Hollywood Reporter je napisal, da\xc2\xa0\xc2\xbbdobro upodobi Helenino uporni\xc5\xa1tvo na za\xc4\x8detku in rast vezi z njeno u\xc4\x8diteljico na koncu knjige.\xc2\xab Kakorkoli \xc5\xbee, vstopnice se niso prodale dobro in aprila 2010 so igro prenehali uprizarjati._NEWLINE_Septembra 2009 je Abigail Breslin v Des Moinesu, Iowa pri\xc4\x8dela snemati film Janie Jones: v katerem je zaigrala glavno vlogo, vlogo trinajstletne deklice, ki jo njena mama, biv\xc5\xa1a prostitutka (Elisabeth Shue), zapusti, ob tem pa ji sporo\xc4\x8di, da je njen o\xc4\x8de Ethan Brand (Alessandro Nivola), propadli zvezdnik. Film se je premierno predvajal na filmskem festivalu v Torontu leta 2010._NEWLINE_Leta 2011 je zaigrala v dveh animiranih filmih; ob Johnnyju Deppu v filmu Rango in v nekoliko manj uspe\xc5\xa1nem filmu The Wild Bunch. Decembra 2011 bo izdala svoj naslednji film, Silvestrovo v New Yorku, v katerem bodo poleg nje zaigrali \xc5\xa1e Robert De Niro, Michelle Pfeiffer, Jon Bon Jovi, Zac Efron, Ashton Kutcher, Hilary Swank, Halle Berry, Katherine Heigl, Jessica Biel, Sarah Jessica Parker, Lea Michele in Josh Duhamel.\n_START_SECTION_\nGlasbena kariera\n_START_PARAGRAPH_\nAbigail Breslin je pred kratkim s svojo prijateljico Cassidy Reiff ustanovila glasbeno skupino, imenovano\xc2\xa0\xc2\xbbCABB.\xc2\xab"